บัวหลวง-ธนชาตเปิดขายกองทุนเกาหลี
2 บลจ.เปิดขายกองทุนพันธบัตรเกาหลีใต้ "บัวหลวง" ส่ง 9 เดือน ขายวันนี้ "ธนชาต" ลงทุน 11 เดือน เปิดขาย 16-22 มี.ค.
12 มี.ค. 2553

2 บลจ.เปิดขายกองทุนพันธบัตรเกาหลีใต้ "บัวหลวง" ส่ง 9 เดือน ขายวันนี้ "ธนชาต" ลงทุน 11 เดือน เปิดขาย 16-22 มี.ค.
บริษัทหลักทรัพย์จัดการกองทุน (บลจ.) บัวหลวง เปิดขายกองทุนรวมบัวหลวงธนสารพลัส 11/10 ระยะเวลาการลงทุนประมาณ 9 เดือน ขนาดโครงการ 1,500 ล้านบาท เสนอขายครั้งแรกวันที่ 12-18 มี.ค.2553  โดยกองทุนจะเน้นลงทุนในพันธบัตรที่ออกโดยรัฐบาลเกาหลีใต้และมีการป้องกันความเสี่ยงจากอัตราแลกเปลี่ยนทั้งจำนวน
กองทุนดังกล่าว เหมาะสมกับเงินลงทุนส่วนที่ต้องการความมั่นคง และความเสี่ยงต่ำ เพื่อโอกาสในการรับผลตอบแทนที่สูงกว่าการฝากเงิน โดยไม่ต้องไปลงทุนในหุ้น ลงทุนขั้นต่ำ 10,000 บาท ที่ราคาเสนอขาย 10 บาทต่อหน่วยลงทุน
ด้านบลจ.ธนชาต เตรียมเสนอขายกองทุนเปิดธนชาตตราสารหนี้ต่างประเทศ 42 (T-FixFIF42) อายุโครงการประมาณ 11 เดือน มูลค่าโครงการ 500 ล้านบาท   เสนอขายเพียงครั้งเดียว ระหว่างวันที่ 16 – 22 มี.ค. 53 ลงทุนขั้นต่ำ 5,000 บาท
กองทุน T-FixFIF42 จะลงทุนในตราสารหนี้ภาครัฐของประเทศเกาหลีใต้ เช่น พันธบัตรธนาคารแห่งชาติเกาหลีใต้ พันธบัตรรัฐบาลเกาหลีใต้   กองทุนจะป้องกันความเสี่ยงอัตราแลกเปลี่ยนเต็มจำนวนสำหรับมูลค่าตราสารหนี้ประเทศเกาหลีใต้ที่กองทุนลงทุน 
กองทุนดังกล่าวเป็นทางเลือกให้กับผู้ลงทุนที่ต้องการกระจายเงินลงทุนบางส่วน    ไปลงทุนในตราสารหนี้ต่างประเทศ เพื่อโอกาสในการรับผลตอบแทนที่สูงกว่าดอกเบี้ยเงินฝากในประเทศ และเข้าใจความเสี่ยงของการลงทุนในตราสารหนี้ในต่างประเทศ และประเทศที่กองทุนไปลงทุน